牽牛織女
作者：文同
朝代：宋

paragraphs: 桂陽有仙人，姓成名武丁。
胡爲墮人世，人惟識其形。
一日語其弟，吾將返青冥。
乃曰此七夕，上天呼群靈。
織女欲渡河，暫詣牽牛星。
諸仙盡還宮，天路羅雲軿。
吾亦向祈召，當往不得停。
弟問何時還，答云三千齡。
明日失丁在，恍惚迷所經。
後世凡此節，兒女喧家庭。
縱橫具鍼縷，花果排甘馨。
貪巧但云得，欲寐曾莫寧。
俗尚每怪妄，吾言誰見聽。